খণ্ডকালীন শিক্ষক হিসেবে ঢাকা বিশ্ববিদ্যালয়ে ক্লাস নেবেন ড. হাছান মাহমুদ
জাহাঙ্গীরনগর, নর্থ সাউথ এবং ইস্ট ওয়েস্ট ইউনিভার্সিটির পর এবার ঢাকা বিশ্ববিদ্যালয়ে ক্লাস নেবেন বিশিষ্ট পরিবেশবিদ ও তথ্যমন্ত্রী ড. হাছান মাহমুদ।
শনিবার বিষয়টি জানিয়েছেন তথ্য মন্ত্রণালয়ের সিনিয়র তথ্য কর্মকর্তা মীর আকরাম উদ্দীন আহম্মদ।
ঢাকা বিশ্ববিদ্যালয়ের সমুদ্রবিজ্ঞান বিভাগ (Department of Oceanography)-এর আমন্ত্রণে সম্মান শেষবর্ষের ’ইভোল্যুশন এন্ড আর্থ’স বায়োস্ফিয়ার’ (Evolution and Earth’s Biosphere) কোর্সটি পরিচালনা করবেন ড. হাছান। খণ্ডকালীন শিক্ষক হিসেবে আগামীকাল রোববার (৪ আগস্ট) থেকে সেখানে ক্লাস নেবেন তিনি।
এনভায়রনমেন্টাল কেমিস্ট্রিতে ডক্টরেট ডিগ্রি অর্জনের আগে কেমিস্ট্রি, এনভায়রনমেন্টাল সায়েন্স এবং ইন্টারন্যাশনাল পলিটিক্স -তিন বিষয়ে মাস্টার্স করেন ড. হাছান মাহমুদ। চট্টগ্রাম বিশ্ববিদ্যালয় থেকে কেমিস্ট্রিতে সম্মানসহ স্নাতক ও স্নাতকোত্তর সম্পন্ন করে বেলজিয়ামের ’ব্রিজ ইউনিভার্সিটি অব ব্রাসেলস’ থেকে ’হিউম্যান ইকোলজি’ ও ইউনিভিার্সিটি অব লিবহা দু ব্রাসেলস থেকে ইন্টারন্যাশনাল পলিটিক্স বিষয়ে মাস্টার্স করেন তিনি।